
Gyümölcsjelleg nyomon követése feketeribizliből készült termékek illékony frakciójának vizsgálatával

A feketeribizli (Ribes nigrum) sokak által kedvelt, jellegzetes ízű és illatú gyümölcs. Kitűnő beltartalmi paraméterekkel rendelkezik, és az élelmiszeriparban széleskörűen felhasználható nyersanyag: gyümölcslé, szörp, lekvár, valamint alkoholos italok is készülnek belőle.
Munkám során a feketeribizli és néhány, a gyümölcs felhasználásával készült termék (szörp, vegyes gyümölcslé, bor és pálinka) aromaösszetételét vizsgáltam. Arra a kérdésre kerestem a választ, hogy ezt az egyedi illatot milyen aromakomponensek hozzák létre és hogyan változik a nyersanyag aromája a feldolgozás hatására. Az aromakomponensek kivonása különböző mintaelőkészítési eljárásokkal történt: desztillációt, extrakciót és ezek kombinációját is alkalmaztam. Az analitikai vizsgálatok GC-MS műszeregyüttessel történtek.
A legtöbb aromakomponenst a termékek nyersanyagául szolgáló gyümölcsben azonosítottam. A feldolgozás (hőkezelés, fermentáció) során az aromaösszetétel és a különböző vegyületcsoportok aránya is megváltozott. A szörpben például sok O-tartalmú heterociklusos vegyületet azonosítottam, melyek az alapanyag hőkezelésére utaltak. A vegyes gyümölcslében csak nagyon kevés illatkomponens jelent meg, mely valószínűleg a termék alacsony gyümölcstartalmának köszönhető. Az erjesztéssel készült élelmiszerekben (bor és pálinka) a fermentációs termékek intenzitása volt a legnagyobb. Ezek a vegyületek a termék gyümölcs eredetét nem, csak az erjesztés tényét jelzik. Hat közös illatkomponenst azonosítottam a gyümölcsben és a belőle készült termékekben, amelyek közül egyedül az eukaliptol jelezheti a ribizli eredetet, a többi komponens növényi mintákban gyakran előforduló illatanyag. További négy olyan aromaalkotót is azonosítottam, melyek jelenléte a termékekben a feketeribizli felhasználására utalhat.
Az eredmények pontosításához további mérések is szükségesek több ribizli fajta illetve több bogyós gyümölcs bevonásával. Az eddigi aromavizsgálati eredmények ugyanis leginkább a hazánkban széles körben termesztett és fogyasztott gyümölcsfajokra (alma, körte, kajszi) vonatkoznak, ezért szükséges lenne a vizsgálatok kiterjesztése a kisebb mennyiségben termesztett, valamint az erdei gyümölcsökre (pl. bogyós gyümölcsök) is, ez utóbbi fajok aromája ugyanis az érzékszervi tapasztalatok alapján nagyon hasonló. A további vizsgálatok ezért fényt deríthetnének a bogyósok közötti aromaösszetételbeli különbségekre is.



